HARDBODY
Otvoritev razstave: 05.12.2003 ob 18. uri v Koroški galeriji likovnih umetnosti Slovenj Gradec
Glavni trg 24, Slovenj Gradec
avtorici: Tanja Vujinović in Zvonka Simčič
produkcija projekta: Koroška galerija likovnih umetnosti Slovenj Gradec, ZKP - Galerija sodobne umetnosti Celje,  Zavod AUTOMATA / CROSSCONVERSATIONCUT
projekt je podprla: Mestna Občina Ljubljana, Ministrstvo za Kulturo RS, Burda, založništvo in trženje, d.o.o., Ljubljana; L'Occitane

Hardbody je projekt, ki združuje uporabo različnih medijev in vsebin. Predstavljeno je telo v multimedijskem kolažu, telo, ki nenehno spreminja formo in vsebino, ter na ta način izziva k vnovičnemu premisleku in dopolnjevanju našega vedenja o vpetosti medijske podobe telesa v naše mentalne sklope in dojemanje realnosti. Del projekta je bil letos že predstavljen v Galeriji sodobne umetnosti v Celju.  

Razstava je razdeljena na štiri celote. Serijo videov Hardbody sestavljajo tri video inštalacije: “Najino delo -  klasični video, performans, fotografije in zvok -  se staplja v video, ki je v formalnem smislu proizvod video 'semplanja', neposredne montaže in manipulacije z materijalom v programju, ki je namenjen obdelavi digitalne slike v živo ali VJ-anju. Citirane podobe, ki jih izbirava in ki so nama bile posredovane tudi ali predvsem preko množičnih medijev, so neizbrisen del najinega spomina.  Prav to opravičuje 'semplanje' fragmentov, privzetih iz z avtorskimi pravicami zaščitenega materijala, saj gre sočasno za 'semplanje' in projekcije vsebin najinih fantazem in spominov.” interaktivno delo Hardbody, ki ga najdete na naslovu http://www.I-I-I-I.org/hardbody, je izbrano v stalno zbirko spletne strani CTHEORY teoretikov Arthurja in Marilouise Kroker. HARDBODY je delo, ki ga sestavlja dvanajst spletnih strani, kjer  gledalec/poslušalec skladno s svojimi intervencijami odpira, zapira in prepleta različne zvočne in vizualne vzorce.

Digitalni printi ALLERGIES (Alergije) so posneti v slogu dokumentarnih 'snap-shotov'. Printi so na meji med dokumentarno, modno 'treš' fotografijo in foto pripovedjo.”  

Četrto celoto sestavljajo ob tej priložnosti premierno predstavljena dela is serije Plasma: umetniški izdelek - parfum, digitalne fotografije in “reklamni” video spot. Ta parodična mešanica je konstruirana iz elemenatov modnega glamurja in materijala, ki dokumentira medijske škandale.

Odlomek iz besedila Dunje Kukovec, spremljevalno besedilo za PLASMA reklamo:
 „...Plazma je parfum s klišejskim vonjem in  tragično prispodobo. Tragikomičnost je vodilna strategija za trženje prodajnega izdelka Plazma - samo za odrasle in odgovorne, ki jim je končno "uspelo" izbrisati kriterije morale. Kristjani mečejo vedno več kamnov, Kantovo maksimo pa določajo kapitalistični monopolisti. ...Marketing, oglaševanje in odnosi z javnostmi so komunikacijski aparati za  ohranjanje družbe spektakla - obenen medijska hegemonija ustvarja kratkotrajne polresnice, ki se "razblinijo" že dan potem, ko zadiši jutranja kavica in parfum iz kopalnice, vi pa odprete novo stran v priljubljenem časopisu....“ 

Odlomek iz besedila Dube Sambolec, Politika imaginacije, ki je objavljeno v katalogu razstave HardBody: 

“ Ob pogledu na Tanjino in Zvonkino umetnost so komentarji kot "to je pa preveč" povsem irelevantni. Umetnici ne pretiravata pri izpostavljanju mračnih plati zahodnega razuma in mizoginije, ki prežemata celotni zahodni kanon. Njun umetniški opus nas spomni na razliko med zemljevidom in teritorijem; le da je teritorij celo bolj obskuren kot zemljevid sam, tj. njuna umetnost.”

TANJA VUJINOVIĆ & ZVONKA SIMČIČ delujeta v tandemu. Skupaj ustvarjata od začetka leta 2002. Delujeta na področju digitalnega videa in zvoka, področju digitalne fotografije, videozvočnih instalacij in medmrežnih multimedijskih postavitev. V svojem delu se posvečata reprezentacijam discipliniranih teles, družbenih konvencij in manifestacijam seksualnosti v naracijah Zahodne kulture.   
Njuna dela so gostovala na mnogih domačih in tujih razstavah: Ctheory Multimedia NetNoise 4; Euroscreen21 projekt je bil predstavljen v Nemčiji, na Poljskem, v Bolgariji, v Italiji; Museum of the essential and beyond, meje medmrežne umetnosti, Brazilija; na Internet Bienalu v Istambulu; na Mednarodnem forumu Medienturm v Avstriji; na A:D:A:P:T Festivalu v Muzeju sodobne umetnosti v Denverju v Koloradu; v okvirju Zero Visibility, Razstave in festivala multimedijske in elektronske umetnosti v Moderni galeriji v Ljubljani in v Colonna Castle v  Genazzanu v Italiji ter v Vilniusu v Litvi; na Bienale DNArt z naslovom  Umetnost in genetika, v Muzeju sodobne umetnosti v Meranu v Italiji; v okvirju Helija, internetnega projekta Ballongmagasineta in Nordijskega inštituta za moderno umetnost (NIFCA); v Free Gallery, Glasgow; na Mednarodni festivalu elektronske in video umetnosti, VIDARTE 2002, Meksiko; na razstavi Liberarti, Liverpool's free arts Festival, Velika Britanija in FREE MANIFESTA, Manifesta 4,  Frankfurt; Projected visions, razstava je bila predstavljena v Solunu, v Črni Gori,  v Kamera Cinema v Karlsruheu v Nemčiji, V Muzeju sodobne umetnosti v Beogradu in v Muzeju sodobne umetnosti v Strasburgu v Franciji; na Filmskem festivalu Diagonale v  Avstriji in v Ludwig Muzeju v Budimpešti na Madžarskem.

kontakt:automata@i-i-i-i.org
www.I-I-I-I.org